पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना केस बढ़ने के साथ-साथ पुलिस-प्रशासन की सख्ती भी बढ़ती जा रही है। प्रशासन द्वारा ग्राम पंचायतों में बनाई गई निगरानी समिति की सहायता से अब शादी समारोह आदि कार्यक्रमों पर पैनी नजर रखी जा रही है।
ऐसे में संक्रमण फैलने की आशंका को देखते हुए पुलिस प्रशासन द्वारा ताबड़तोड़ कार्रवाई की जा रही है। बीती रात बांदीकुई कस्बे में आयोजित एक शादी समारोह में गाइडलाइन का उल्लंघन करने पर नायब तहसीलदार धर्मेंद्र मीणा ने आयोजक पर 5 हजार का जुर्माना लगाया।
पूरे गांव को भोजन कराने की तैयारी में थे
इधर महवा क्षेत्र के नाहिड़ा गांव में बुधवार रात को आयोजित एक शादी समारोह में कोरोना गाइडलाइन का उल्लंघन कर पूरे गांव को भोजन कराने की तैयारी कर रहे समारोह आयोजक व एक अन्य को पुलिस ने गिरफ्तार कर लिया है। सूचना पर पुलिस प्रशासन की टीम ने मौके पर पहुंच कर देखा तो वहां मौजूद 50 से ज्यादा लोग गांव के अन्य लोगों को भोजन कराने की तैयारी कर रहे थे। प्रशासन की टीम ने वहां तैयार कर रखे हुए भोजन को नष्ट कराया तथा महामारी एक्ट के तहत पुखराज गुर्जर व रेखसिंह को गिरफ्तार किया है।
सूचना मिलते ही प्रशासन की टीम मौके पर पहुंचकर जुर्माना वसूलने तथा गाइडलाइन का उल्लंघन करते पाए जाने पर गिरफ्तार करने जैसी कार्रवाई भी कर रही है। जिले में पिछले दो दिनों में चार लोगों को गिरफ्तार करने के बाद शादी समारोह के आयोजक सकते में आ गए हैं। गाइडलाइन का उल्लंघन करने वाले लोगों में भय व्याप्त है कि कहीं प्रशासन की टीम उनके खिलाफ कार्रवाई नहीं कर दे।
प्रशासन को मिल रही सूचनाओं के अनुसार मुख्यमंत्री व जिला प्रशासन द्वारा बार-बार अपील करने के बावजूद जिले के ग्रामीण क्षेत्र में बड़ी संख्या में शादी समारोह आयोजित किए जा रहे हैं। इन समारोह में न तो गाइडलाइन की पालना की जा रही और न ही मास्क आदि का उपयोग किया जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn